– पत्रिका शुरू करवाने वाले अग्रवाल जी हैं, फिर बिक्रमजीत नूर जुड़ गए, फिर डॉ. अनूप सिंह, फिर और तथा और, फिर आप भी तो इस का हिस्सा हो गए। आप सब का सहयोग है। हम बात करते हैं निरंतरता की तो एक बात लाज़मी है कि पैसा मुख्य है, लेकिन पाठकों का सहयोग भी जरूरी है, लेखकों का जुड़ना भी जरूरी है। वर्ष 1988 में पहला अंक आया। मैंने और अग्रवाल जी ने फैसला किया कि प्रत्येक माह सौ रुपये डालेंगे, तीन माह बाद छह सौ रुपये का खर्चा तय हुआ था पत्रिका का। उस वक्त पत्रिका के लिए दस रुपये वार्षिक सहयोग राशि तय की गई थी। वार्षिक सदस्य बनते रहे, स्वयं का सौ रुपये मासिक का सहयोग पक्का। पत्रिका के अंक समय से निकलते रहे। लेखकों-पाठकों में निरंतरता के प्रति विश्वास बनाना लाज़मी है। पत्रिका का आजीवन-सदस्य भी कोई तभी बनेगा, जब उसे लगेगा कि पत्रिका जारी रहेगी। अगर हम साहित्य के प्रति समर्पित हैं तथा साहित्य को सामाजिक तबदीली का औजार मानते हैं और चाहते हैं कि सामाजिक तबदीली हो, समाज में सुधार हो तो कुछ पैसे इस ओर लगाये जा सकते हैं। एक बात और, अगर कोई सहृदयता व गंभीरता से काम करे तथा निरंतरता बनाए रखे तो पैसे देने वाले भी मिल जाते है।